บริเวณ ท้ายซอยสายไหม 9 และ ท้ายซอยสายไหม 11 ทั้งสองซอยนี้เป็นซอยที่มีคนอยู่อาศัยน้อยจึงไม่สามารถจัดตั้งเป็นหมู่บ้านได้  ด้วยความที่คนน้อยและมีพื้นที่กว้างขว้างพอสมควร (เนื่องจากเป็นอู่ซ่อมรถไฟฟ้า) ทำให้มีสุนัขจรจัดเข้ามาอาศัยอยู่เป็นจำนวนมาก เดิมมีอยู่ไม่ถึง 5 ตัว (ก่อนที่รถไฟฟ้าจะเข้ามา) หลังจากนั้นมีการเพิ่มประชากรของสุนัขจรจัดขึ้นเรื่อยๆ และสุนัขบางตัวมีนิสัยดุร้าย (จะพุ่งเข้าใส่บุคคลที่ไม่รู้จัก) ประชากรสุนัขเดิมจากประมาณ 20 ตัว (สุนัขส่วนใหญ่ที่อยู่ ณ ที่แห่งนี้เป็นสุนัขที่น่าจะเคยมีเจ้าของแต่มีสภาพที่แก่/ชรา/รูปลักษณ์ไม่ได้น่ารักเหมือนเดิมทำให้เอามาทิ้ง ณ ที่แห่งนี้) เคยมีหน่วยงานเอกชน/รัฐบาล เข้ามาดูแลเรื่องทำหมัน ทำไปทำมาหมาเพิ่มขึ้นจาก 20 ตัวเป็น 30 ตัวเพราะเจ้าหน้าที่ที่รับผิดชอบทำหมัน จำไม่ได้ว่าต้องเอาตัวไหนไปปล่อยที่ไหนบ้าง ปัจจุบันความเป็นอยู่ของสุนัขจรจัดกลุ่มนี้สุขสบายดีเนื่องจากมีบุคคลใจดีเข้ามาให้อาหารทุกวัน (เวลาประมาณ 19.00-21.00 น.) เค้าจะหอบอาหารใส่รถกันมาและจะกองบนพื้นคอนกรีตแบ่งเป็นกลุ่มๆให้หมากิน ให้เสร็จแล้วเค้าก็จะกลับ แต่เค้าไม่ได้เช็คความเรียบร้อยบนพื้นคอนกรีตที่เค้าเทอาหารไปว่ามีเศษอาหาร/ขยะยังคงหลงเหลืออยู่ พอเช้าพระอาทิตย์ขึ้นนกพิราบ/นกเขา จำนวนนับไม่ได้จะมากินที่เหลือจากบริเวณนั้น (ช่วง 16.00 น. เป็นต้นไป) ทุกอย่างที่เล่ามาดูเหมือนไม่ได้มีปัญหาด้านไหนเลย ทุกอย่างแฮปปี้ เพราะเรื่องนี้ไม่ใช่เรื่องใหม่อะไร ทุกๆบ้านบริเวณซอย9 และ 11 ต่างชินและชากับมันแล้ว ไม่มีใครเป็นเดือดเป็นร้อนแล้ว เพราะแรกๆก็เคยมีคนร้องเรียนไปแต่ผลลัพท์ที่ได้คือเหมือนเดิม ทุกอย่างคงเดิม ยกเว้นหมาที่เพิ่มขึ้นเรื่อยๆ และนกที่เพิ่มขึ้นเรื่อยๆ แต่ตัวดิฉันไม่ยินดีที่จะอยู่กับเรื่องเดิมๆอีกเพราะ
1. สุนัขจรจัดพวกนั้นสร้างความรำคาญ เห่าทั้งคืน (เป็นปกติ)
2. สุนัขจรจัดพวกนั้นกัดสุนัขดิฉัน (ที่บ้านเลี้ยงสุนัขจำนวน 4 ตัวและกัดกันจนเป็นเรื่องปกติ)
3. บุคคลที่มาให้อาหารสุนัขสร้างความสกปรกและไม่คำนึงถึงบุคคลที่อยู่อาศัย ณ ที่ตรงนั้น ตามที่เค้าพูดกันว่าถ้าเลี้ยงหรือให้ข้าวมันตรงไหน มันก็จะอยู่ที่นั้นไม่ไปไหน และที่ตรงนั้นก็คือตรงบริเวณที่บ้านดิฉันตั้งอยู่
4. นกพิราบจำนวนมากมาทำรัง/ขี้บริเวณโดนรอบบ้านดิฉันเนื่องจากมากินเศษอาหารที่เหลือตามพื้น ดิฉันเข้าใจว่าทุกบ้านมีปัญหาเรื่องนี้หมด แต่ที่บ้านดิฉันจะเจอขี้นกทุกหย่อม บนของทุกชิ้น
ปล. - 1. ไม่มีรูปถ่ายหรือใดๆค่ะ เชิญเข้ามาดูหน้างานตามเวลาที่แจ้งได้เลยและสอบถามชาวบ้านใกล้เคียงเอา คุณจะได้คำตอบที่หลายหลาก เหนือสิ่งอื่นใดถ้าได้เข้ามาตามเวลาดังกล่าวแล้วเจอบุคคลที่ให้อาหารหมาพวกนั้น รบกวนสอบถามเค้าทีค่ะว่า "ทำไมไม่เอามันไปเลี้ยงละ"
- 2. ดิฉันไม่สนใจว่าคุณสามารถแก้ไขปัญหาตรงนี้ได้มากน้อยแค่ไหน เพราะจะกี่ยุคกี่สมัยก็ไม่สามารถมีใครทำได้ ดิฉันแค่มาร้องเรียนตามสิทธิที่บุคคลนึงพึงมี